1Te'uri xe upon ch'aka ya, pa qui jyub i aj Gadára. 2I Jesus, are xel pa bárco, juntir xc'un jun achi ru', chi 'o itzel tew che. I achi-ri petnak pa tak pantion chuwi camnak. 3Chila jekel wi pa tak pec que i camnak. Ire tijtal u ximic cumal i winak, xui-ri ne te tiquinak che, xak mi ne ru' carena. 4Q'uialmul qui yut'um i rakan i u 'ab che carena, xui-ri ire 'is xu t'ukij, xa xo'on ch'akatak che. Ni'pa i ch'ich' qui cojom che i rakan, 'is ca tiqui chu 'ajic; mi jun winak ca tiqui che ire. 5Chi pa'ij chi cha'ab, ire xmalcat tzam tak jyub xak chuwi camnak, to' ca siq'uinic. Xak cu joy i rij che abaj. 6Are xril u wach i Jesus c'a naj panok, xa 'e pa'anem, y xuqui chuwach. 7Te'uri xsiq'uin chu bixquil i tzij-i: —Jesus, yet chi at u C'ojol i Dios chi 'atz u 'ij, ¿wuchac xat c'un wu'? Chuwach i Dios lic quin tz'onoj chawe, min a ya pa c'ax —xu bij. (Ile are itzel tew xch'awic.) 8Queje ile xu bij, man i Jesus ca tijin chu bixquil: —Yet, at itzel tew, ¡chat el che i achi-ri! 9I Jesus xu tz'onoj che: —¿Wach a bi? —xu bij che. Ire xu bij: —Are in bi, are "Legion", man oj q'ui —xu bij. 10Ire lic xu tz'onoj che i Jesus: —Moj a tak bi naj che i jyub-i —xu bij. 11Chu nakaj i jyub-le 'o juban ak que tijin chi wa'im chuwach jun ral jyub. 12Are 'uri i itzel tak tew lic xqui tz'onoj che i Jesus: —Choj a taka bi cu' i ak-le; cha ya chake coj oc chique —que cha. 13Te'uri i Jesus xu ya chique pacha i xqui tz'onoj; xe 'el 'uri che achi y xe oc chique i ak. I uq'uial ak-le, juntir xe 'e pa'anem chu chi' jun siwan; xe tzak bi c'a pa ya y xe ji'ic. Colo je queb mil i qui q'uial i ak-le. 14I aj yu'ul ak lic xqui xij quib. Xe 'e pa'anem chija, xak pa tak jyub, chu lapic wach i xquilo. Y xe c'un i winak chi rilic wach i xa 'ani chila. 15Are xe upon ru' i Jesus, xquil i achi chi 'o te itzel tew che. Xquilo chi to' ch'ucul chubic, jic chic u nojbal; u cojom chic u 'u'. Rumal-i, i winak-i lic xqui xij quib che i Jesus. 16Je ni'pa i quilom wach u 'anom i Jesus che i achi-le, ique xqui lap chique i juban chi c'a te xe c'unic. Xqui bij chique wach i quelsaxic itzel tew che i achi, xak wach tak xqui 'an i ak. 17Te'uri i winak xe oc chu tz'onoxic pawor che i Jesus chi quel chila che i qui jyub. 18Are ca tijin roquic i Jesus pa bárco, i achi, chi 'o te itzel tew che, lic craj te 'enam ru'. 19I Jesus n-xu ya ta che, xui-ri, xu bij che: —Jat che awachoch cu' awachalal. Ja lapa chique wach u 'anom i Awajwal chawe; ja bij chique chi lic xril to'bal a wach —xu bij i Jesus che. 20I achi-le xa 'e chu bixquil wach i utzil chomal u 'anom i Jesus che. Naj xa 'ec; xbin chupam i lajuj tinimit re i Decápolis chu bixquil. Conojel i winak chila lic xqui bisoj wach i cu bij i achi-ri. 21I Jesus, are xa 'ax chali ru' u bárco jewa, lic xe moltaj mas i winak ru'. Ire xcanaj can chu chi' i alagun. 22Are 'o chila, xupon jun achi ru', ma Jáiro u bi. Ire jun cajwal re i molbal'ib que i aj Israel. Are xril i Jesus, xuqui chuwach. 23Lic xu tz'onoj jun pawor che. Xu bij: —I ral in mi'al ya ca camic —co'ono—. Cha 'ana utzil chomal chwe, jo wu', que a ya a 'ab puwi, cawutzirsabej-re, ca yabej re u c'aslemal —xu bij. 24Are 'uri i Jesus xa 'e ru' i achi. Mas je q'ui i winak je teren chirij; lic ca bajbat i Jesus chiquixol i winak. 25Xak chiquixol i winak-le, 'o jun ixok lic iwab. 'O chic cablajuj junab u jekanic i yobil 'o che; n-ca tani ta chic u yobil. 26Ire 'enak chic cu' uq'uial aj cun, lic u ch'ijom i c'ax rumal wach 'antal che cumal, xak 'is u sachom chic u mer rumal; xui-ri n-ta xo'on re che; xa mas cu tz'abij u yobil. 27Ire u tom rason wach co'on i Jesus, rumal-i xe u mina rib chiquixol i uq'uial winak chirij i Jesus, y xu yin pan u 'u'. 28Queje xo'on ire ile, man xu ch'ob ire, "We xui quin chap jubi' u 'u' i Jesus, quin utzir na." 29Are xu chap u 'u', juntir xtan can u quiq'uel. Xu na pu ch'acul chi ya xutzir i c'ax che. 30Xak i Jesus xu na'o chi xak te'et, ru' u cho'ab, rutzirsam jun iwab. Rumal-i, xtzun chirij. —¿Pachin xu yin in 'u'? —xu bij. 31I u tijoxelab xqui bij che: —Lic je q'ui i winak cat qui pitz'o, y yet ca bij ¿pachin xu yin in 'u'? ¿Wach retamaxic caka 'an yoj ile? —xe cha. 32I Jesus n-xu mayij ti u tzucuxic chiquixol i winak pachin xyinawic. 33Rumal-i, i ixok lic xu xij rib, man reta'am wach u 'anom che. Ca barbatic xa 'ec, y xuqui chuwach i Jesus. Xu bij i sak laj tzij che, ronojel ni'pa i u 'anom. 34I Jesus xu bij che: —Wac'al, at utzirnak chic rumal u cubibal a c'ux chwe. 'Utz cat 'ec, mat c'achir chic; ya xutzir i yobil chawij —xu bij i Jesus che. 35C'a ca tijin i Jesus chi tzij, 'o i xe c'un pa rachoch i cajwal i molbal'ib. Xqui bij che i qui patron: —I a mi'al ya xcamic. N-ta chic u chac we ca 'e i Mayes awu' —xqui bij. 36Xui-ri i Jesus n-xo'on ta cas chique, wach i xqui bij; xa xu bij che i cajwal i molbal'ib: —Mat oc 'il che, xui-ri, cha cuba a c'ux chwe —xu bij che. 37I Jesus n-xu ya taj chi que rachi'ilaj bi i winak ru'. Xui i ma Pédro, i ma Jacóbo, xak i ma Wan chi u cha' i ma Jacóbo, xui ique xe u c'am bi ru'. 38Are xe upon ru' rachoch i cajwal i molbal'ib, xril i Jesus chi to' que ch'okowic; i winak to' que o'ic, to' que siq'uinic. 39Are xoc pa ja, xu bij chique: —¿Wuchac xa quix ch'okowic, xa quix o'ic? I ali n-camnak taj; xa cwaric —xu bij chique. 40Xui-ri, i winak xa xqui tze'ej che. Are 'uri i Jesus 'is xe resaj li chi sak conojel, te'uri xe u c'am bi i u kajaw i u chuch i ali, chilam i je rachi'il bi ire, y xe oc pa 'o wi ali. 41Te'uri xu chap u 'ab i ali, y xu bij pa qui ch'awbal ique: —Talíta cúmi —xu bij. Are i usuc' i tzij-le: Ali, quin bij chawe, chat walijok, co'ono. 42Are xu bij ile, i ali juntir xwalijic, y xoc chi binic; i je 'o chila lic xqui bisoj che. I ali 'o cablajuj junab che. 43I Jesus lic xu bij chique chi mi ta jubi' quiqui ch'ach'a wach i xquilo. Xak xu bij chique chi quiqui ya u wa i ali.
SAN MARCOS 5